Forslag til EUROPA-PARLAMENTETS, RÅDETS, KOMMISSIONENS, DOMSTOLENS, REVISIONSRETTENS, DET ØKONOMISKE OG SOCIALE UDVALGS, REGIONSUDVALGETS OG OMBUDSMANDENS AFGØRELSE om oprettelse af De Europæiske Fællesskabers ansættelseskontor

(forelagt af Kommissionen)

BEGRUNDELSE

Ifølge vedtægtens artikel 2, som ændret ved Rådets forordning (EØF, Euratom, EKSF) nr. 3947/92, «kan to eller flere institutioner overdrage en enkelt af dem eller et interinstitutionelt organ udøvelsen af de beføjelser, der er tillagt ansættelsesmyndigheden med hensyn til ansættelse». Denne artikel er således det retlige grundlag for institutionernes fælles afgørelse om at oprette et ansættelseskontor.

Institutionerne har samarbejdet på ansættelsesområdet i forbindelse med bl.a. de to seneste udvidelser ved afholdelse af f.eks. udvælgelsesprøver for sproglige medarbejdere, revisorer, sekretærer osv.

Der er imidlertid grænser for det nuværende interinstitutionelle samarbejde, bl.a. på grund af forskellen i procedurer, særskilt afholdelse af visse udvælgelsesprøver og det faktum, at der i alle institutioner findes en afdeling, der tager sig af udvælgelsesprøver og anden form for udvælgelse af personale.

Der bør derfor indføres en enhedsstruktur for afholdelse af udvælgelsesprøver, og ressourcerne bør udnyttes i fællesskab.

En sådan enhedsstruktur vil gøre det muligt at opnå store besparelser, især i forbindelse med den kommende udvidelse. Den vil desuden have en positiv virkning på en standardisering og professionel gennemførelse af de udvælgelsesprocedurer, der anvendes i institutionerne. Det vil ikke kun være til fordel for institutionerne, men også for EU-borgerne, dvs. ansøgerne, for hvem udvælgelsesproceduren ofte er den første og eneste kontakt med institutionerne.

I forlængelse af hvidbogen om reform af Kommissionen er der allerede siden marts 2000 blevet truffet en række foranstaltninger. Kommissionen foreslog således den 26. februar 2001 at oprette et interinstitutionelt ansættelseskontor.

De to udkast til interinstitutionelle afgørelser er resultatet af arbejdet i en interinstitutionel arbejdsgruppe, som blev nedsat på initiativ af generalsekretærerne, der i juli 2001 godkendte konklusionerne af dette arbejde. Udkastene til afgørelser blev vedtaget af Kommissionen den 30. oktober 2001, hvorefter de blev forelagt Vedtægtsudvalget til høring den 7. december 2001.

Det er således nu op til institutionerne at træffe afgørelsen om oprettelse af ansættelseskontoret. Generalsekretærerne skal i overensstemmelse med vedtægtens bestemmelser om ansættelse i fællesskab træffe de foranstaltninger, der er nødvendige til gennemførelsen af denne afgørelse.

Forslag til

EUROPA-PARLAMENTETS, RÅDETS, KOMMISSIONENS, DOMSTOLENS, REVISIONSRETTENS, DET ØKONOMISKE OG SOCIALE UDVALGS, REGIONSUDVALGETS OG OMBUDSMANDENS AFGØRELSE

om oprettelse af De Europæiske Fællesskabers ansættelseskontor

EUROPA-PARLAMENTET, RÅDET FOR DEN EUROPÆISKE UNION, KOMMISSIONEN FOR DE EUROPÆISKE FÆLLESSKABER, DOMSTOLEN, REVISIONSRETTEN, DET ØKONOMISKE OG SOCIALE UDVALG, REGIONSUDVALGET OG OMBUDSMANDEN HAR -

under henvisning til vedtægten for tjenestemænd i De Europæiske Fællesskaber, særlig artikel 2, stk. 3, og ansættelsesvilkårene for de øvrige ansatte i Fællesskaberne, jf. forordning (EØF, Euratom, EKSF) nr. 259/68 [1],

[1] EFT L 56 af 4.3.1968, s. 1.

under henvisning til udtalelse fra Vedtægtsudvalget, og

ud fra følgende betragtninger:

(1) Af hensyn til en effektiv og økonomisk anvendelse af ressourcerne bør de midler, der afsættes til udvælgelse af De Europæiske Fællesskabers tjenestemænd og øvrige ansatte overdrages til et enkelt interinstitutionelt organ.

(2) Dette interinstitutionelle organ bør have til opgave under hensyntagen til behovene og under overholdelse af vedtægten at opstille lister over egnede ansøgere i forbindelse med almindelige udvælgelsesprøver; det er de enkelte ansættelsesmyndigheder, der udnævner de egnede ansøgere.

(3) På samme betingelser bør det interinstitutionelle organ desuden kunne bistå institutioner, organer, organismer og agenturer, som er oprettet i medfør af traktaterne eller på grundlag af disse, i forbindelse med interne udvælgelsesprøver og udvælgelse af øvrige ansatte -

TRUFFET FØLGENDE AFGØRELSE:

Artikel 1

Oprettelse af Kontoret

Der oprettes et ansættelseskontor for De Europæiske Fællesskaber, herefter benævnt «Kontoret».

Artikel 2

Beføjelser

1) Kontoret udøver de udvælgelsesbeføjelser, som i henhold til artikel 30, stk. 1, i vedtægten og bilag III til vedtægten er overdraget til ansættelsesmyndighederne i de institutioner, der har undertegnet denne afgørelse. Kun i undtagelsestilfælde og efter aftale med Kontoret kan institutionerne afholde deres egne almindelige udvælgelsesprøver med henblik på dækning af særlige og højt specialiserede behov.

2) Kontoret kan ligeledes udøve de i stk. 1 nævnte beføjelser i tilfælde, hvor de er overdraget ansættelsesmyndigheden i en organisme, et organ eller agentur, som er oprettet i medfør af traktaterne eller på grundlag af disse, og organismen, organet eller agenturet anmoder om det.

3) Ansættelsesmyndigheden i Europa-Parlamentet, Rådet, Kommissionen, Domstolen, Revisionsretten, Det Økonomiske og Sociale Udvalg, Regionsudvalget og hos Ombudsmanden samt i organer, organismer og agenturer oprettet i medfør af traktaterne eller på grundlag af disse træffer i tilfælde, hvor de har delegeret deres beføjelser til Kontoret eller anmodet dette om støtte, afgørelse en om udnævnelse af de egnede ansøgere.

Artikel 3

Opgaver

1) På grundlag af anmodninger fra de i artikel 2 nævnte ansættelsesmyndigheder opstiller Kontoret lister over egnede ansøgere i forbindelse med afholdelse af almindelige udvælgelsesprøver i henhold til artikel 30, stk. 1, i vedtægten og under hensyntagen til bestemmelserne i bilag III til vedtægten.

2) Kontoret kan yde assistance til institutioner, organer, organismer og agenturer oprettet i medfør af traktaterne eller på grundlag af disse i forbindelse med afholdelse af interne udvælgelsesprøver og udvælgelse af øvrige ansatte.

Artikel 4

Anmodninger og klager

I henhold til artikel 91a i vedtægten skal anmodninger og klager vedrørende udøvelsen af de beføjelser, der følger af artikel 2, stk. 1 og 2, i nærværende afgørelse, indgives til Kontoret. Klager på disse områder rettes mod Kommissionen.

Artikel 5

Gennemførelse

Generalsekretærerne for Europa-Parlamentet, Rådet og Kommissionen, justitssekretæren for Domstolen, generalsekretærerne for Revisionsretten, Det Økonomiske og Sociale Udvalg og Regionsudvalget og repræsentanten for Ombudsmanden træffer efter fælles aftale de nødvendige foranstaltninger til gennemførelse af nærværende afgørelse.

Artikel 6

Virkningstidspunkt

Denne afgørelse har virkning fra den .............

Udfærdiget i Bruxelles og Luxembourg, den

På Rådets vegne På Europa-Parlamentets vegne

Formand Formand

På Kommissionens vegne På Domstolens vegne

Formand Formand

På Det Økonomiske og Sociale Udvalgs vegne På Regionsudvalgets vegne

Formand Formand

På Revisionsrettens vegne Ombudsmanden

Formand